เตือนเพิ่มค่าจ้างขั้นต่ำเสี่ยงผู้ประกอบการลดจ้างงาน
ศูนย์วิจัยเศรษฐกิจและธุรกิจธนาคารไทยพาณิชย์ เตือนขึ้นค่าจ้างขั้นต่ำเป็น 250บาททั่วประเทศอาจทำให้ผู้ประกอบการลดจ้างงานในจังหวัดที่มีค่าจ้างเฉลี่ยต่ำ
9 ต.ค. 2553

ศูนย์วิจัยเศรษฐกิจและธุรกิจธนาคารไทยพาณิชย์ เตือนขึ้นค่าจ้างขั้นต่ำเป็น 250บาททั่วประเทศอาจทำให้ผู้ประกอบการลดจ้างงานในจังหวัดที่มีค่าจ้างเฉลี่ยต่ำ 
ศูนย์วิจัยเศรษฐกิจและธุรกิจ ธนาคารไทยพาณิชย์ ได้ออกรายงานวิเคราะห์ เรื่องหากขึ้นค่าจ้างขั้นต่ำเป็น 250 บาททั่วประเทศ: จังหวัดใดได้รับผลกระทบมากที่สุด? โดยระบุว่า การเพิ่มค่าจ้างขั้นต่ำเป็น 250 บาทต่อวันทั่วประเทศส่งผลให้ค่าจ้างขึ้นต่ำเพิ่มขึ้นในแต่ละจังหวัดไม่เท่ากัน โดยผู้ประกอบการ และลูกจ้างในจังหวัดที่เดิมมีค่าแรงขั้นต่ำในระดับต่ำจะได้รับผลกระทบมากที่สุด 
รายงานระบุว่า โครงสร้างของค่าแรงขั้นต่ำในปัจจุบันที่ไม่เท่ากันในแต่ละจังหวัด เมื่อมีการกำหนดให้ทุกจังหวัดมีค่าแรงขั้นต่ำเท่ากันหมดทั้งประเทศ ทำให้เมื่อเทียบกับค่าแรงขั้นต่ำเดิม บางจังหวัดจะมีการเพิ่มขึ้นของค่าแรงขั้นต่ำภายใต้ข้อเสนอใหม่นี้ถึง 66% เช่น แม่ฮ่องสอน และบางจังหวัดเพิ่มขึ้นเพียง 21% เช่น กรุงเทพฯ 
ทั้งนี้ จังหวัดค่าจ้างเฉลี่ยสูงได้รับผลกระทบน้อย โดยจากการวิเคราะห์ข้อมูลภาวะการทำงานของประชากร (Labor force survey: LFS) ไตรมาสแรกของปี 2010 พบว่ามี 4 จังหวัดได้แก่ กรุงเทพฯ นนทบุรี ปทุมธานี และภูเก็ต ที่ค่าจ้างเฉลี่ยต่อวันสูงกว่า 250 บาทอยู่แล้ว 
ดังนั้นด้วยค่าจ้างที่สูงกว่าค่าแรงขั้นต่ำที่เสนอใหม่อยู่แล้วทำให้ผู้ประกอบการในจังหวัดเหล่านี้จะได้รับผลกระทบจากข้อเสนอนี้ค่อนข้างน้อย 
ขณะที่ ผลกระทบหนักตกอยู่กับผู้ประกอบการในจังหวัดที่มีค่าจ้างเฉลี่ยต่ำ ผู้ประกอบการที่จะได้รับผลกระทบมากที่สุดอยู่ในจังหวัดที่เดิมมีค่าจ้างขั้นต่ำในระดับต่ำซึ่งมักเป็นจังหวัดที่มีค่าจ้างเฉลี่ยต่ำด้วย เนื่องจากจะมีต้นทุนแรงงานที่สูงขึ้นอย่างมาก เช่น แม่ฮ่องสอน ศรีสะเกษ และพะเยา โดย ผู้ประกอบการต้องจ่ายค่าแรงขั้นต่ำให้กับลูกจ้างเพิ่มถึงเกือบ 100 บาทต่อคนต่อวัน ซึ่งอาจทำให้ผู้ประกอบการจำเป็นต้องลดการจ้างงานลง และส่งผลกระทบโดยตรงต่อลูกจ้างในจังหวัด
นอกจากนี้ยังมีแนวโน้มที่จะทำให้มีการหลีกเลี่ยงจ่ายค่าแรงขั้นต่ำมากขี้น โดยข้อมูลภาวะการทำงานของประชากร พบว่า การบังคับใช้กฎหมายค่าแรงขั้นต่ำยังมีจำกัด โดยจาก 76 จังหวัด มีถึง 39 จังหวัดที่ค่าจ้างเฉลี่ยต่อวันต่ำกว่าค่าเเรงขั้นต่ำในปัจจุบันดังนั้นหากมีการเพิ่มค่าแรงขั้นต่ำขึ้นจริง แนวโน้มการหลีกเลี่ยงจ่ายค่าแรงขั้นต่ำ ก็น่าจะมีมากขึ้นไปอีก
ในรายงานดังกล่าวได้ระบุข้อเสนอด้วยว่า การเพิ่มค่าจ้างให้สูงขึ้นมีความจำเป็น แต่ควรทำผ่านการเพิ่มผลิตภาพแรงงาน (labor productivity) ซึ่งจำเป็นต้องเพิ่มการลงทุนโดยเฉพาะในคน